ཀློང་ཆེན་སྙིང་གི་ཐེག་ལེ་ལས་མན་ངག་རྫོགས་པ་ཆེན་པོའི་རྒྱུད་ཕྱི་མ་བཞུགསཿ
རྒྱ་གར་སྐད་དུ ཿམ་ཧཱ་སནྡྷི་ཨུ་པ་དེ་ཤ་ཏནྟྲ་ནཱ་མ ཿབོད་སྐད་དུ ཿམན་ངག་རྫོགས་པ་ཆེན་པོའི་རྒྱུད་ཅེས་བྱ་བ ཿམ་བཅོས་རིག་པའི་ཀློང་ལ་ཕྱག་འཚལ་ལོཿ ཐོག་མའི་མགོན་པོ་ཀུན་ཏུ་བཟང་ ཿསངས་རྒྱས་ཀུན་ཀྱི་མེས་མོ་ངས ཿཅི་ཡང་མ་ཡིན་འོད་གསལ་ངང་ ཿཉེ་བར་ལེན་པའི་མ་རིག་ཀུན ཿདབྱིངས་སུ་བཅོམ་ནས་སངས་རྒྱས་ཏེཿ འཁོར་བར་འཁྱམ་དུ་མ་མྱོང་བས ཿང་ལ་ཐོག་མའི་མགོན་དུ་གྲགས ཿདེ་ཚེ་དབྱིངས་ལས་རིག་པའི་རྩལ ཿལྷུན་གྲུབ་ཐུགས་རྗེའི་སྤྲིན་བཀོད་ཚེཿ སྙིང་རྗེས་འཁོར་བའི་སེམས་ཅན་རྣམས ཿམ་བཟོ་ང་ཡི་གོ་འཕང་ལ ཿའགོད་ཕྱིར་འགགས་མེད་རང་བྱུང་རྩལ ཿགཞི་ལམ་འབྲས་བུའི་རྒྱུད་དུ་བཤད ཿགཞི་ནི་འཁོར་འདས་འདུས་མ་བྱས ཿལམ་ནི་གསལ་དངས་ཕྱེད་པར་ཤར ཿའབྲས་བུ་མ་བཙལ་ལྷུན་གྲུབ་སྤུབས ཿབཅིངས་གྲོལ་མེད་པར་བུདྡྷའོཿ ས་མ་ཡ ཿརྒྱུ་རྐྱེན་ལས་འདས་སྟོང་པ་ཉིད ཿའོད་དུ་གསལ་བའི་བདག་ཉིད་ཅན ཿསེམས་ཅན་ཀུན་ཀྱི་རང་རྒྱུད་ལ ཿགནས་ཀྱང་རང་ངོ་རང་གིས་བསྒྲིབས ཿལས་དང་བག་ཆགས་མུན་ཀློང་འཐུམས ཿསྣ་ཚོགས་སྡུག་བསྔལ་ལས་ལ་སྤྱོད ཿདེ་དག་སྙིང་རྗེས་དྲང་བའི་སླད ཿང་ཡི་གནས་ལུགས་ཆེན་པོ་ལ ཿབཞུགས་ཚུལ་ངོ་བོ་བརྟག་པའི་ཕྱིར ཿསྐྱེ་མེད་ཀློང་ནས་ཚིག་གི་རྒྱུད ཿའགགས་མེད་རྡོ་རྗེའི་རོལ་མོར་བསྒྱུར ཿས་མ་ཡ ཿསེམས་ཞེས་སྣ་ཚོགས་སྣང་བའི་སྒོཿ མི་དྲན་དགུ་དྲན་འཁོར་བ་དང་ ཿམྱ་ངན་འདས་པ་ཀུན་ཀྱི་གཞིཿ བྱུང་ནི་དང་པོ་གང་ནས་བྱུང ཿསྣང་བ་ས་རྡོ་རི་བྲག་དང་ ཿསྟོང་པ་ཅང་མེད་ནམ་མཁའི་དབྱིངས ཿདེ་ལ་སོགས་ཏེ་སྣང་བརྟགས་ཀྱིཿ ཤེས་བྱས་ཁྱབ་པའི་ཡུལ་ཀུན་ལ ཿབརྟག་དཔྱད་གཞིག་འབྲེལ་ཅི་བྱས་ཀྱང་ ཿངོ་བོས་སྟོང་པའི་ཆོས་ཉིད་ལ ཿབྱུང་ས་སྟོར་བས་བྱུང་མཁན་མེད ཿརྒྱུ་ཡིས་དཔྱད་དུ་མེད་པའི་ཕྱིར ཿངོ་བོ་སྟོང་པར་ང་ཡིས་བཤད ཿདེ་བཞིན་ལམ་གྱི་གནས་སྐབས་སུ ཿབག་ཆགས་ལས་གྲུབ་སེམས་ཅན་གྱིཿ སྤྱི་བོའི་གཙུག་ནས་རྐང་མཐིལ་ཡན ཿགང་དུ་གནས་པའི་ཡུལ་བཙལ་བས ཿའཚོལ་བའི་མཁན་པོ་སྟོང་པར་ཤར ཿརྐྱེན་ལ་བལྟོས་པ་མེད་པའི་ཕྱིར ཿརང་བཞིན་གསལ་བར་ང་ཡིས་བསྟན ཿཐ་མ་འཁོར་བ་སྟོངས་གྱུར་ནས ཿསྣོད་བཅུད་མིང་ཡང་མི་གྲགས་ཚེཿ ཡུལ་དང་ཡུལ་ཅན་ལ་སོགས་ཏེཿ རང་བཞིན་ཅི་ཡི་གནས་སུ་འགྲོཿ བརྟགས་ཀྱང་འགྲོ་མཁན་རྣམ་དག་པས ཿའགྲོ་སའི་ཁུངས་དང་བྲལ་བའི་ཕྱིར ཿཐུགས་རྗེ་ཀུན་ཁྱབ་ཆེན་པོའོཿ ས་མ་ཡ ཿདེ་ལྟར་བྱུང་གནས་འགྲོ་གསུམ་གྱིས ཿདཔྱད་དུ་མེད་པའི་སེམས་ཉིད་འདིཿ དངོས་པོ་ཅན་ནམ་དངོས་མེད་ཅན ཿགསལ་བ་ཅན་ནམ་སྟོང་པ་ཅན ཿའབྲས་བུ་ཅན་ནམ་འབྲས་མེད་ཅན ཿདོན་ལ་ཡོད་དམ་མེད་པ་སོགས ཿཇི་ལྟར་གཞིགས་ཤིང་བློས་དཔག་ཀྱང་ ཿབྱ་ལོང་ནམ་མཁའི་མཐའ་འཚོལ་བཞིན ཿཤེས་བྱས་ཐུག་པར་མི་ནུས་ཤིང་ ཿསྟོང་པའི་ངང་ལས་རིག་པར་ཤར ཿརིག་པའི་ངོ་བོ་སྟོང་པ་ཉིད ཿརིག་སྟོང་གཉིས་སུ་མི་ཕྱེད་ལ ཿགཅིག་ཀྱང་མ་ཡིན་ཀུན་ཀྱི་སྲོག ཿསངས་རྒྱས་བཟང་པོས་མ་བཅོས་ཤིང་ ཿསེམས་ཅན་ངན་པས་མ་བསྒྱུར་བའིཿ ད་ལྟའི་རིག་པ་བཟོ་མེད་པ ཿགཅེར་ཡན་དྲི་མེད་རང་གསལ་ནིཿ གདོད་མའི་མགོན་པོ་ང་ཉིད་དོཿ དེ་ཉིད་མ་རིག་སེམས་ཅན་རྣམས ཿདེ་ལ་གཟུགས་སུ་རྟོགས་པར་བྱེད ཿབསྐལ་པར་བསྒྲུབས་ཀྱང་ང་མི་མཐོང་ ཿང་ལ་སྒྲ་རུ་རྟོགས་པར་བྱེད ཿརིག་པ་བགྲང་ཀྱང་ང་མི་འགྲུབ ཿང་ལ་ཐུགས་རྗེའི་ཡེ་ཤེས་རྟོགས ཿདེ་ཡང་གཉིས་འཛིན་རྣམ་རྟོག་སྟེཿ དགེ་སྡིག་ལས་དང་དེ་འབྲས་ཀྱིས ཿཕན་གནོད་བཟང་ངན་མེད་པའི་དབྱིངས ཿསྤང་བླང་བྱ་རྩོལ་དག་པའི་ཀློང་ ཿགནས་ལུགས་དོན་གྱི་ཀུན་བཟང་ང་ ཿདུས་བཞི་མཉམ་པ་ཉིད་དུ་བཞུགས ཿམི་གསུང་རང་གནས་ཆེན་པོར་བཞུགས ཿམི་འགྱུར་གཡུང་དྲུང་ལྟ་བུར་བཞུགས ཿསྤྲོས་པའི་ཚིག་གིས་བཅོས་པ་ལ ཿང་ཡི་དགོངས་པར་ཉེ་མི་སྲིད ཿམངོན་སུམ་གནད་དུ་ཕེབས་པ་དེཿ ང་དང་གཉིས་སུ་མེད་པའོཿ ས་མ་ཡ ཿརྒྱ་རྒྱ་རྒྱ ཿདེ་ལྟར་དགོངས་པ་དོན་རྒྱུད་ལ ཿཚིག་རྒྱུད་རྣམ་པ་གསུམ་དུ་བྱུང་ ཿསེམས་ཀློང་མན་ངག་སྟེ་གསུམ་མོཿ དང་པོ་སེམས་སྡེའི་ངོ་བོ་ནིཿ མིག་གཉིས་ནམ་མཁའི་ཁམས་སུ་བལྟ ཿའགྱུ་བའི་དབུགས་ཀྱང་རང་སོར་གློད ཿསྐྱིལ་ཀྲུང་མཉམ་གཞག་ལྷོད་ཆ་ཅན ཿཡང་ན་ལག་གཉིས་པུས་མོར་བཀབ ཿཆོས་ཀུན་བྱང་ཆུབ་སེམས་ཀྱི་ངང་ ཿགསལ་དངས་ཕྱེད་པའི་རིག་པ་ལ ཿའདུ་ཤེས་གྲུང་པོས་མི་ལྟ་བར ཿབལྟ་བྱ་ལྟ་བྱེད་གཉིས་མེད་པའིཿ གནས་ལུགས་ཡེ་གཞག་ཆེན་པོ་ལ ཿསྒྲིམ་པོའི་བློ་ཡིས་མི་འཆོས་སོཿ དྲན་པའི་གཟེབ་ཀྱིས་མི་འཆིང་ང་ོཿ གཉེན་པོའི་ལྷད་ཀྱིས་མི་བསླད་དོཿ དེ་ཚེ་དྲན་བསམ་ཅི་ཤར་ཡང་ ཿསེམས་ལས་བྱུང་ཞིང་སེམས་ཀྱི་ངང་ ཿའཁོར་འདས་མ་ལུས་སེམས་སུ་རྫོགས ཿདེ་ལྟར་གནས་པའི་ཆོས་ཉིད་ལ ཿཐ་སྙད་ཚིག་གིས་སྨྲ་མ་ཤེས ཿབཅོས་མའི་མིག་གིས་མཐོང་མ་གྱུར ཿཀ་དག་གཏིང་གསལ་ཆེན་པོའོཿ ས་མ་ཡ ཿགཉིས་པ་ཀློང་སྡེའི་ངོ་བོ་ནིཿ ཕྱོགས་རིས་མེད་པ་ལྟ་བའི་ཀློང་ ཿདམིགས་གཏད་མེད་པ་སྒོམ་པའི་ཀློང་ ཿརེ་དོགས་མེད་པ་སྤྱོད་པའི་ཀློང་ ཿཐེ་ཚོམ་མེད་པ་འབྲས་བུའི་ཀློང་ ཿབཟང་ངན་མེད་པ་ཆོས་སྐུའི་ཀློང་ ཿདྲན་འཛིན་མེད་པ་ལོངས་སྐུའི་ཀློང་ ཿརྟག་ཆད་མེད་པ་སྤྲུལ་སྐུའི་ཀློང་ ཿསྒོམ་དུ་མེད་པ་འོད་གསལ་ཀློང་ ཿགཉེན་པོ་མེད་པ་དྲན་པའི་ཀློང་ ཿབདེ་ཆེན་ཀུན་ཏུ་བཟང་མོ་ཡིཿ བྷ་ག་ཡངས་པའི་ཀློང་ཆེན་མོར ཿབཅོས་མའི་ཆོས་རྣམས་རྫོགས་སངས་རྒྱས ཿདེ་ཕྱིར་ང་ཡི་མཁའ་ཀློང་དུ ཿརྒྱལ་བ་ཀུན་ཀྱི་ཐུགས་རྡོ་རྗེཿ འདུ་འབྲེལ་མེད་པ་ཨེ་མ་ཧོཿ ས་མ་ཡ ཿགསུམ་པ་འོད་གསལ་མན་ངག་སྡེཿ གནད་ཀྱི་ཡང་ཟབ་ཐིག་ལེའི་སྐོར ཿདཔྲལ་བའི་མིག་ལས་གཅེས་པ་སྟེཿ སྙིང་གི་ཁྲག་ལས་ཕངས་པའི་དོན ཿཅི་ཕྱིར་བློ་ཡིས་བྱས་པའི་ཆོས ཿཐེག་བརྒྱད་ཚིག་གི་གྲུབ་མཐའ་དང་ ཿརྟོག་པས་བརྟགས་པའི་སྟོང་པ་ཉིད ཿརྩོལ་བས་གཅུན་པའི་ཤེས་ཉམས་ལ ཿགནས་ལུགས་ཡིན་དུ་མི་རེ་བར ཿཁྲེགས་ཆོད་གདེང་དུ་གྱུར་པ་ལས ཿནང་དུ་སྟོང་པའི་ཉམས་ཤར་བས ཿཕྱི་རུ་གསལ་བའི་ཡེ་ཤེས་ནིཿ སྙིང་ནས་མིག་ཏུ་འབྲེལ་པ་ཡིཿ རང་བྱུང་གསང་བ་ཆེན་པོའི་རྩ ཿཀ་ཏི་ཤེལ་གྱི་སྦུ་ཀུ་ཅན ཿདར་དཀར་སྣལ་མ་ལྟ་བུའི་ལམ ཿབརྒྱུད་དེ་དབང་པོའི་མངོན་སུམ་པར ཿལྷག་མཐོང་རྡོ་རྗེ་ལུ་གུ་རྒྱུད ཿམུ་ཏིག་བསྟར་ལ་བརྒྱུས་པ་ལྟར ཿགསལ་འཚེར་དངས་སྙིགས་ཕྱེད་པར་འཆར ཿའདི་ནི་སངས་རྒྱས་ཐམས་ཅད་ཀྱིཿ ཡེ་ཤེས་ཆེན་པོའི་ལམ་ཡིན་པས ཿམཐོང་ཞིང་གནད་ལ་སུས་ཕེབས་པ ཿཁམས་གསུམ་ལྡོག་པ་མ་ཡིན་ནོཿ དེ་ཕྱིར་ལྷག་མཐོང་རིག་པ་དེཿ སྐུ་གསུམ་བཞུགས་སྟངས་གཟིགས་སྟངས་དང་ ཿསྒོ་ཡུལ་རླུང་གི་གནད་བསྟུན་ཏེཿ སྒྲོན་མ་རྣམ་བཞིར་གཅུན་པ་ལས ཿནང་དབྱིངས་རྣམ་དག་སྒྲོན་མའི་ཀློང་ ཿརིག་པ་བཅུད་དུ་སྨིན་པ་ལ ཿཕྱེད་སྐུར་འཆར་བ་ཉམས་གོང་འཕེལ ཿརིགས་ལྔའི་ཚོམ་བུ་ཚད་ཕེབས་ཉམས ཿདེ་ཡང་སྣང་དང་མི་སྣང་གིཿ འཛིན་པའི་ཆོས་ཉིད་ལས་འདས་ཤིང་ ཿརགས་པའི་ལུས་དང་དབང་པོའི་ཡུལ ཿཐམས་ཅད་དབྱིངས་སུ་དག་པ་ལས ཿཆོས་ཉིད་ཟད་ཅེས་ང་ཡིས་བཤད ཿཡིད་དཔྱོད་ཐེག་པའི་སྐུ་གསུམ་གྱིཿ འབྲས་སྣང་འདི་ཡི་ལམ་སྣང་དུ ཿསྐད་ཅིག་ཙམ་ལ་རྩལ་རྫོགས་པས ཿསྟོང་ཆེན་གཞོན་ནུ་བུམ་པའི་སྐུ ཿནང་གསལ་ཐིམ་ལ་མ་རྨུགས་པའིཿ དབྱིངས་སུ་མངོན་པར་སངས་རྒྱས་ཚེཿ སྤངས་རྟོགས་མཐའ་རུ་ཕྱིན་པའོཿ ང་དང་གཉིས་སུ་མེད་པའོཿ ཆོས་སྐུ་རང་གསལ་ཆེན་པོའོཿ དེ་ཕྱིར་ཤིན་ཏུ་གསང་ཆེན་གྱིཿ ལམ་མཆོག་བླ་ན་མེད་པ་འདིའིཿ ལམ་གྱི་ཁྲིད་ཚུལ་རྒྱ་ཆེན་རྒྱུད ཿའོད་ཀྱི་ཡང་ཞུན་བཅུ་བདུན་གྱིཿ གནས་རྣམས་འདས་རྗེས་གསུམ་དུ་བསྡུས ཿདེ་ཉིད་ལྟར་དུ་རིག་པར་བྱ ཿས་མ་ཡ ཿརྒྱ་རྒྱ་རྒྱ ཿདཔལ་ཀུན་ཏུ་བཟང་པོའི་དགོངས་པའི་ཀློང་ལས་རང་ཤར་བ་པཎ་ཆེན་དྲི་མེད་འོད་ཟེར་གྱིས་བརྡས་བརྒྱུད་དེཿ ཀློང་ཆེན་ནམ་མཁའི་རྣལ་འབྱོར་གྱིས་སྒྲ་རང་འགྱུར ཿདོན་དགོངས་བསྒྱུར ཿམན་ངག་གནད་བསྒྱུར་གྱི་ཚུལ་དུ་གཏན་ལ་ཕབ་པ་རྫོགས་སོཿ དཔལ་ལྡན་སྔགས་ཀྱི་སྲུང་མས་དམ་ཉམས་བཀའ་རྐུན་གྱི་ལག་ཏུ་མ་བཏང་ཞིག ཿ